

2024. gada 23. jūlijā

**Festivāla “Summer Sound” apmeklētājiem būs pieejami vairāki papildu vilcieni**

**No 1. līdz 4. augustam Liepājā jau divpadsmito reizi notiks lielākais pludmales festivāls Baltijā “Summer Sound”. Lai mūzikas un vasarīgas atpūtas cienītāji no Rīgas varētu ērti nokļūt uz festivāla norises vietu un atpakaļ, “Vivi” vilcienu kustības saraksts 1., 2. un 4. augustā papildināts vairākiem vilcienu reisiem.**

Pasākuma apmeklētāju ērtībām un mobilitātei 1., 2. un 4. augustā kopā būs pieejami trīs papildu reisi – viens papildu vilciens no Rīgas uz Liepāju aties 1. un 2. augustā plkst. 13.00, pienākot gala stacijā plkst. 16.10, savukārt papildu vilciens no Liepājas uz Rīgu aties 4. augustā plkst. 12.23, pienākot gala stacijā 15.43. Ja papildus norīkotie vilcieni neatbildīs festivāla apmeklētāju plāniem vai iespējām, uz Liepāju un atpakaļ būs iespējams nokļūt arī ar ierastajiem vilcienu reisiem – darbdienās un brīvdienās Rīga (18.34) – Liepāja (21.47) un Liepāja (05.02) – Rīga (08.13) un papildus svētdienās Liepāja (18.38) – Rīga (21.59).

Apskatīt vilcienu kustības grafiku un iegādāties e-biļetes iespējams “Vivi” tīmekļvietnē un mobilajā lietotnē.

Festivāls “Summer Sound” Liepājas pludmalē notiks jau divpadsmito reizi. Šogad 2. un 3. augustā uz festivāla skatuves kāps vācu Dj Robin Schulz, franču elektronikas duets Ofenbach, somu sensācija Käärijä!, grupa Bermudu Divstūris, Singapūras Satīns, Astro'n'out, Banda Banda, Kreisais Krasts, Citi Zēni, Sudden Lights, Wiesulis & sangvn, OIas, Viņa, Pirmais Kurss, Satellites LV, Mauku Sencis & Grandmasters Neon, Rīgas Modes, Inokentijs Mārpls, Čipsis un Dullais un daudzi citi.

Detalizētāka informācija par festivālu pieejama [šeit](https://summersound.lv/tickets?gad_source=1&gclid=EAIaIQobChMIqYnvxOC8hwMVZFuRBR1FuwldEAAYASAAEgLa9vD_BwE).

“Vivi” ir vilciena pasažieru pārvadājumu zīmols, kas pieder AS “Pasažieru vilciens”.

AS “Pasažieru vilciens” veic vilciena pasažieru pārvadājumus ar zīmolu “Vivi”, sniedz ritošā sastāva remonta pakalpojumus un nodrošina komercreisu servisu. AS “Pasažieru vilciens” ir dibināta 2001. gadā, 2023. gadā uzsākta pasažieru pārvadājumu modernizācija, ieviests jauns pasažieru apkalpošanas standarts un vilciena pasažieru pārvadājumu zīmols “Vivi”. 2023. gadā tika pārvadāti 17,1 miljons pasažieru, 98,36% reisu izpildot precīzi pēc vilcienu kursēšanas grafika. Uzņēmums nodarbina vairāk nekā 950 darbinieku.

Papildu informācijai:

Edgars Butāns

“Vivi” Komunikācijas un mārketinga daļas vadītājs

AS “Pasažieru vilciens”

Mob. tālr. nr. 29837421

E-pasta adrese: [edgars.butans@vivi.lv](mailto:edgars.butans@vivi.lv)